Mashaba dreig ANC met regstappeHerman Mashaba (Foto: ANA) Herman Mashaba, burgemeester van Johannesburg, het Vrydag gedreig met regstappe teen die ANC in dié stad omdat hulle glo leuens oor hom versprei. Hy het gesê hy sal die party hof toe sleep indien hulle nie binne ŉ week in die openbaar om verskoning vra nie. Die ANC in Johannesburg het Donderdag ŉ memorandum voorgehou aan Busisiwe Mkhwebane, die openbare beskermer, en haar gevra om die beweerde wanbestuur en wanadministrasie, asook ander aantygings soos ŉ beweerde botsing van belange, in die Stad Johannesburg te ondersoek. Mashaba het gesê die ANC in Johannesburg se aantygings is sonder gronde en dat hy bereid is om die saak na ŉ hof te neem. “My regspan gaan vandag [Vrydag] vir die ANC skryf en eis dat hulle in die openbaar om verskoning vra vir die leuens wat hulle gister buite die kantoor van die OB vertel het. Indien die ANC nie binne sewe dae ŉ perskonferensie hou om om verskoning te vra nie, gaan ek regstappe teen hulle doen.” Die ANC het beweer dat daar sedert die DA-administrasie aan bewind gekom het, ŉ aantal onregmatige aanstellings, insluitend die aanstelling van David Thembe as hoof van Johannesburg se metropolisie, plaasgevind het. Hulle het ook beweer Michael Beaumont, die hoof van personeel, se salaris is onregmatig verhoog met Mashaba se kennis en instemming. Die ANC beweer verder dat Mashaba deel daaraan gehad het om ŉ tender toe te ken vir forensiese ondersoeke waarin sy vrou ŉ aandeel het. Mashaba beweer dié aantygings is “absurd”. Die burgemeester het gesê hy het al sy belange blootgelê by die integriteitskommissaris. “Die ANC het die stad in 2017 hof toe gevat en het verloor met koste. Dié kostes is tot op hede steeds nie betaal nie. Ek sou die ANC in Johannesburg waarsku om lig te loop. Ek is bereid om in my persoonlike hoedanigheid vir my regspanne te betaal om aan te hou om die ANC hof toe te sleep en hul leuens bloot te lê. Uiteindelik moet hulle besluit of hulle bereid is om die kostes wat deur die hof toegeken is vir hul oneerlikheid te betaal.”